Groter konsentrasie Afrikaners se behoud in die toekomsArgieffoto. In tye van groot onsekerheid, kan ’n mens maklik mismoedig raak en in totale wanhoop verval. Die teendeel is egter ook waar. Afrikaners in die besonder het nog altyd die vermoë gehad om bo hul omstandighede uit te styg en die geskiedenis bevat talle voorbeelde van hoe Afrikaners wanhoop telkemale in hoop omskep het. In 2018 is dit ook waar van Afrikaners. As minderheid, voel Afrikaners toenemend vervreem, onwelkom en met tye ook geteiken in die land wat die meeste van hulle se enigste tuiste en vaderland is. ’n Interessante ontwikkeling, wat pas deur navorsing van die Solidariteit Beweging se navorsingsinstituut bevestig is, is egter aan die orde van die dag Afrikaners gaan nie in die nabye toekoms verdwyn nie. Hulle gaan wel ’n kleiner persentasie van die totale bevolking wees. Op die oomblik is ’n spontane bevolkingsverskuiwing onder Afrikaners aan die gang vanaf sowat 300 dorpe oor die land heen na 30 dorpe en stede. Volgens Flip Buys, voorsitter van die Solidariteit Beweging neem dié verskuiwing bykans die vorm van ŉ hedendaagse “Groot Trek” aan. Afrikaners is besig om nader aan mekaar te trek en konsentreer veral in dorpe en stede wat aan maatstawwe vir volhoubaarheid voldoen. Eenvoudig gestel, is Afrikaners besig om van klein dorpies weg te trek waar ekonomiese, maatskaplike en ekonomiese verval aan die orde van die dag is. Hulle kies toenemend om eerder na dorpe en stede te trek vanweë betreklik groter veiligheid, beter munisipale dienste, onderwys, gesondheidsorg, ekonomiese aktiwiteite en kulturele dienste. Die Solidariteit Beweging is van mening dat dit sinvol is om hierdie “ankerdorpe” waar Afrikaners hulle vestig, verder uit te bou en daarin te belê om ’n volhoubare toekoms vir Afrikaners te verseker. Deur ankerdorpe sterker te maak, sal dit die beweging en sy ledeorganisasies ook in staat stel om noodsaaklike dienste vanaf die dorpe te lewer aan mense wat in die omliggende kleiner dorpies woon. Dit is insiggewend dat feitlik die hele land binne twee uur se ry vanaf die naaste ankerdorp geleë is. Dit sal die verlening van bystand aansienlik makliker maak. Die burgerregte-organisasie AfriForum gaan die bevindings van die navorsing in die volgende maande met AfriForum-takke landwyd bespreek om te verseker dat aandag aan alle tersaaklike faktore gegee word. Ná die raadplegingsproses sal ’n lys van ankerdorpe beter gefinaliseer kan word. Dit sal ook dan meer moontlik wees om te bepaal watter dienste op watter dorpe nodig is of uitgebou moet word om volhoubaar te bly. Meer volhoubare dorpe en stede sal ook ’n raamwerk bied wat met die regering en ander gemeenskappe bespreek kan word om samewerking tussen almal in die land te verbeter. Die spontane groter samewerking en konsentrasie van Afrikaners bevestig opnuut dat Afrikaners ’n onblusbare oorlewingsdrang het en dat hulle, ondanks enorme uitdagings en struikelblokke, reeds besig is om skouer aan die wiel te sit om aan ’n beter toekoms vir hulself en hul nageslag te werk.